**З А П О В Е Д**

На основание чл. 25, ал. 4 от Закона за администрацията, във връзка с чл. 3, ал. 2, т. 2, б. а от Устройствения правилник на Министерството на земеделието и храните (МЗХ), чл. 30, ал. 2, т. 2 и ал. 4, т. 2 и чл. 33, ал. 4, т. 2 от Закона за подпомагане на земеделските производители и чл. 15, ал. 3 от Наредба №105 от 22 август 2006 г. за условията и реда за създаване, поддържане, достъп и ползване на Интегрираната система за администриране и контрол (Наредба №105 от 22 август 2006 г.)

**Н А Р Е Ж Д А М:**

1. Директорите на Областни дирекции „Земеделие” (ОДЗ) да организират извършването на специализирани теренни проверки на физически блокове (ФБл), попадащи на територията на тяхната дирекция, по изготвени от дирекция „Идентификация на земеделските парцели“ (ИЗП) списъци, съгласно приложена към заповедта методика (Приложение 1).
2. Определените със заповеди на директорите на ОДЗ във връзка с писмо с изх. №9166-36 от 05.07.2024 г. на МЗХ служители, са отговорни за извършване на теренните проверки в дадената област. Всеки служител извършва проверките по максимално ефективен маршрут.
3. Срокът за физическото приключване на проверките и отразяване (предоставяне) на резултатите по съответния ред е 11 октомври 2024 г.
4. Директорите на ОДЗ, на територията на които ще се извършват теренните проверки по т. 1, осигуряват на всеки отговорен за провеждането им служител високо проходим автомобил, изправно GNSS устройство - Qpad X5 или Qmini A10, а при необходимост, подходящо облекло и шофьор. Служителите на общински служби по земеделие (ОСЗ), на територията на която се намират ФБл, обект на теренна проверка, осигуряват на проверяващите всякаква друга подкрепа, вкл. помощ при ориентация на терена, избор на най-подходящ маршрут, а при нужда придружават проверяващия и участват в извършването на самата теренна проверка.
5. След получаване на списъците и зареждане в модул теренни проверки на Системата за идентификация на земеделските парцели (СИЗП) на необходимите данни относно подлежащите на проверка ФБл, всяка ОДЗ изготвя индикативен график за провеждането, с конкретни ФБл за ден, както и анализ относно реализацията на проверките с оглед броя заложени блокове за проверка за дадената област и срока за приключване на проверките по т. 3. До два работни дни след получаване на списъците и необходимите данни, всяка ОДЗ трябва да информира дирекция ИЗП, по електронен път (gpramatarov@mzh.government.bg, yuzunov@mzh.government.bg и okaleev@mzh.government.bg) за изготвените графици и анализи, както и за евентуално установена необходимост от предоставяне на допълнителен ресурс с цел приключване на проверките в срок, вкл. автомобили, GNSS устройства - Qpad X5 или Qmini A10 и/или обучен за работа с тях персонал от други ОДЗ.
6. Всяка ОДЗ да информира кметовете на съответните населени места или друго длъжностно лице от местната администрация за стартиране на теренните проверки и тяхната цел, както и земеделските стопани в даденото землище, заявили площи за подпомагане във ФБл, попадащи в графика за проверка. Списъците с ФБл, определени за проверка, индикативните графици по т. 5, както и всяка друга информация от значение за провеждането на теренните проверки, да бъдат публикувани на интернет страницата на съответната ОДЗ, както и на информационните табла в ОДЗ и всички ОСЗ в областта.
7. Одобрявам Указания за извършване на специализирани теренни проверки на ФБл за 2024 г., неразделна част от настоящата заповед (Приложение 2). Проверките по заповедта се извършват съгласно одобрените указания.
8. Всеки проверяващ, след приключването на теренните проверки на избраните ФБл, по групи, въвежда данните в модул теренни проверки на СИЗП, попълва констатациите от извършените проверки, след което ги предава чрез СИЗП за съгласуване в ОДЗ.
9. Данните от теренни проверки, въведени в СИЗП се проверяват от администриращите теренните проверки служители, като след съгласуването им се предават, чрез СИЗП, в дирекция ИЗП за отразяване в Системата. След отразяване в СИЗП на данните от проверките на ФБл се създават протоколи, придружени с работни карти, които се подписват, съгласуват и утвърждават електронно, съответно от извършилия проверките експерт, лицето администриращо процеса по извършване на теренни проверки в дадената област и директора на ОДЗ или негов заместник.
10. При констатирано от страна на дирекция ИЗП несъответствие и/или нелогичност на данните за конкретна проверка, извършилият проверката служител оказва съдействие за тяхното тълкуване/разясняване. При установяване на грешка в процеса по извършване на теренната проверка, събиране и въвеждане на данните или попълване на констатациите, се извършват съответните корекции, а при нужда и повторна теренна проверка, след което процедурата по реда на т. 8 и т. 9 се осъществява повторно.
11. Възлагам на служителите на дирекция ИЗП, при установена необходимост, да:
	1. предлагат и/или извършват контролни проверки на вече проверени и протоколирани ФБл, на база отделна заповед на министъра на земеделието и храните;
	2. определят допълнителни блокове за теренна проверка или допълнителни точки за заснемане от място, в и извън определените за проверка блокове, вкл. при непълно заснемане на предвидените за това зони от страната, наличие на елементи (облаци) затрудняващи дешифрацията на налична цифрова ортофото карта, за целите на определянето на елементи по чл. 8, ал. 1, т. 2, б. е) от Наредба №105 от 22 август 2006 г., както и в случай на получаване на допълнителни данни от значение за извършването на теренни проверки;
	3. премахват от извадката все още непроверени физически блокове, в случаи на наличие на ортофото карта, подлежаща на дешифрация, извън предвидените за заснемане зони от страната, вкл. получена от заснемане с безпилотни летателни средства (дронове) или при отпаднала необходимост – оттеглени от заявление за подпомагане или определени за проверка на място от ДФЗ-РА площи.
12. Разходите за цялостното извършване на теренните проверки за актуализация на СИЗП, за които се отнася настоящата заповед, са за сметка на издръжката на съответната ОДЗ.
13. Дейностите по настоящата заповед следва да бъдат извършвани с най-висок приоритет спрямо всички други планирани за периода дейности и проверки.

Контрола по изпълнение на заповедта възлагам на г-н Георги Праматаров – директор на дирекция ИЗП.

Настоящата заповед да се сведе до знанието на съответните длъжностни лица за сведение и изпълнение.

